Cuissà trop che e sta a rivâ da pît la lastre chê gote a pene poiade, sbrissade fûr di une man di ploie fumule, mi domandi par ingjanâ il timp e i pinsîrs.
No cjali l’orloi picjât parsore la puarte, al cjamine planc, anzit al somee fer, lis parêts blancjis a son cuviertis di manifescj, ju ai lets ducj, ancje lis peraulis scritis in piçul.
Mi àn dit di spietâ culì, che il miedi al à alc di disbratâ e subit al rive.
Ce tant lunc isal un subit?
Nol è passât nancje un mês di cuant che o soi stade trê dîs culì dentri, mi jere vignût un malstâ pardut, une colarie, spinis tal stomi, cûr mat che al lave a butadis, plui planc, plui fuart.
Dut blanc l’ospedâl: il jet, i vistîts dai miedis e infermieris; jo o cjalavi di fûr par cirî altris colôrs, il celest inagât dal cîl, il vert lami dai arbui, il ros dai cops di cjasis lontanis.
Zornadis disvoiadis, in spiete, ore de punture, ore di une pirule, ore di un esam.
Tant che jessi intun mont di bombâs, spetatôr di te, dal to cuarp che salacor al nascuint une brute robe che no perdone.
Cul pudôr di domandâ “Ce aio? Vuarissio?” e il spavent di sintî rispuestis che a confermin i tiei suspiets.
Mi àn mandât a cjase che mi sintivi liule, e no mi pareve vêr di tornâ a nasâ l’aiar fresc de Vierte, scuasit incjocade di odôrs nets.
Mi àn dit di tornâ vuê, che a àn il costrut.
No sai se e je pôre o sperance ce che mi baline inte anime.
O inventi cefâs, l’an cu ven o cuinçarai il garofolâr plui adore, o straplantarai lis tarcetis dongje la merlete, li che nol bat soreli, o tamesarai la tiere par dislidrisâ la ribine…
Pinsîrs stupits, par taponânt altris, par scancelâ afiets, personis, amôrs.
Si vierç la puarte, e cun jê il doman, il miedi mi ven incuintri.
“Nuie di serio, siore, e je dome un fregul fruiade, cun cualchi midisine le metìn a puest.”
O svoli fûr lizere, cjapant a bracecuel il mont.
La gote e je rivade da pît la lastre, une altre si instrade daûr di jê.
di Giuliana Pellegrini
Conte n. 37
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ind_Latn fur_Latn